Diari Oficial de la Generalitat Valenciana


Sumari del DOGV 7848, del 10-08-2016 (2016/6479)

ORDRE 9/2016, de 3 d'agost, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores per a la concessió de subvencions per a atendre el pagament del lloguer en situacions d'emergència social i s'hi convoquen les ajudes.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/08/03/9/dof/vci/html**

### Dades del document

Número de DOGV
:   7848

Data del DOGV
:   10-08-2016

Secció del DOGV
:   I. DISPOSICIONS GENERALS

Número del document
:   2016/6479


Data del document
:   03-08-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * legislació

ORDRE 9/2016, de 3 d'agost, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores per a la concessió de subvencions per a atendre el pagament del lloguer en situacions d'emergència social i s'hi convoquen les ajudes. [2016/6479]  
PREÀMBUL  
  
La Generalitat, dins de la seua estratègia per a possibilitar l'accés i el gaudi de l'habitatge a les persones que més ho necessiten, ha pres mesures per a implantar línies d'ajudes que donen resposta als diferents supòsits.  
En aquest sentit, la Generalitat impulsa mesures per a possibilitar les adequades condicions que permeten accedir en arrendament a un habitatge als sectors de població amb menor nivell d'ingressos, a través de diverses ajudes als inquilins.   
Mitjançant l'Ordre 3/2015, de 23 de desembre, de la Conselleria d'Habitatge, Obres Públiques i Vertebració del Territori, es van convocar subvencions per a evitar la pobresa energètica en llars en risc d'exclusió social, així com per a evitar la pèrdua de l'habitatge per no poder atendre el pagament del lloguer; així, es concedeixen ajudes de 100 euros mensuals a persones o unitats de convivència que s'hagen vist privades de la propietat de l'habitatge habitual o han sigut desnonades per no poder atendre els seus pagaments i, havent accedit a un lloguer, no tenen capacitat econòmica per afrontar el pagament de la renda, quan els seus ingressos siguen inferiors a 1,5 vegades l'Indicador Públic de Renda d'Efectes Múltiples (IPREM), o ingressos inferiors a 2,5 vegades l'IPREM quan algun dels membres tinga reconeguda alguna discapacitat o es trobe en situació de gran dependència.  
D'altra banda, mitjançant l'Ordre 6/2016, de 19 de maig, de la Conselleria d'Habitatge, Obres Públiques i Vertebració del Territori, es van convocar subvencions al lloguer d'habitatge per a l'exercici 2016 destinades a persones i unitats familiars amb baixos ingressos, en què es prioritzaven situacions d'especial atenció, com la diversitat funcional, violència de gènere i menors de 30 anys, entre d'altres. L'import de les ajudes ascendeix al 40 per 100 de la renda del lloguer.  
No obstant això, vist l'elevadíssim nombre de sol·licituds d'ajudes per a lloguer formulades, és necessària la convocatòria de noves ajudes de lloguer, independentment de l'aprovació de les dues ordres esmentades, i donada la necessitat d'atendre persones i unitats de convivència que es troben en una situació socioeconòmica per davall, fins i tot, del llindar establit en les dues ordres assenyalades, en una situació de verdadera emergència social.  
En conseqüència, és objecte de la present ordre articular un procediment perquè, a través dels ajuntaments de la Comunitat Valenciana, es puguen concedir ajudes a les persones o unitats de convivència en greu situació, que no disposen de mitjans per a afrontar el pagament del lloguer d'un habitatge.  
En virtut de l'anterior, en la present ordre s'estableixen les bases que regulen la convocatòria d'ajudes al lloguer d'habitatges per a persones i unitats de convivència que es troben en una situació d'emergència social i assegurar-los així el dret constitucional al gaudi d'un habitatge digne i adequat.  
Atés el que estableixen els articles 164.e i 166.a de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, es considera procedent la tramitació d'una ordre conjunta de bases i convocatòria d'ajudes per a atendre les situacions d'emergència social amb caràcter urgent.  
Pel que fa a la política de la competència de la Unió Europea, les ajudes que es convoquen no necessiten notificació o comunicació a la Unió Europea, per no falsejar o amenaçar de falsejar la competència, de conformitat amb el que estableix l'article 107 del Tractat de Funcionament de la Unió Europea.  
En virtut de tot el que s'ha exposat anteriorment, d'acord amb la Llei 38/2003, de 17 de novembre, General de Subvencions; la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i la resta de normes de general i pertinent aplicació, i d'acord amb el Consell Jurídic Consultiu, en virtut de les facultats conferides per l'article 28.e, de la Llei 5/1983, de 30 de desembre, del Consell,  
  
  
ORDENE  
  
Article 1. Objecte  
La present norma té per objecte establir les bases reguladores, que consten com a annex I, per a la concessió de subvencions als ajuntaments mitjançant concurrència competitiva, per a contribuir al pagament del lloguer a persones físiques o unitats de convivència que es troben en situació d'emergència social i no puguen afrontar el pagament del lloguer.   
Seran objecte d'aquesta ajuda, en els termes establits en aquesta ordre, les rendes d'arrendament meritades des de l'1 de gener de 2016.  
  
  
Article 2. Convocatòria   
S'efectua la convocatòria pública per a la concessió de les subvencions, en règim de concurrència competitiva, per a l'accés i la permanència en un habitatge en règim de lloguer de persones físiques en situació d'emergència social, en els termes establits en les bases reguladores contingudes en l'annex I de la present ordre.  
  
Article 3. Finançament  
El finançament de les ajudes regulades en la present ordre es farà a càrrec de l'aplicació pressupostària 80.31.16.160.04 de la línia S7844000 «Actuacions per a emergència social i pobresa energètica», del capítol IV dels pressupostos de la Generalitat per a l'exercici 2016, i estarà condicionada, en tot cas, a l'existència en els pressupostos esmentats de crèdit adequat i suficient.  
L'import global màxim de les ajudes a concedir serà de 3.100.000 euros i es podrà reajustar la dita quantia en funció de les necessitats i amb la limitació de l'import global màxim assenyalat.  
  
Article 4. Presentació de les sol·licituds  
a) El termini per a la presentació de sol·licituds s'iniciarà el dia 5 de setembre de 2016 i finalitzarà el dia 31 d'octubre de 2016. No obstant això, per resolució de la consellera competent en matèria d'habitatge el termini esmentat podrà prorrogar-se, si una vegada vençut no s'ha esgotat la dotació pressupostària referida.  
b) Les sol·licituds es presentaran utilitzant mitjans telemàtics, d'acord amb el que estableix el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana.  
c) La situació d'emergència social de les persones interessades serà reconeguda per l'ajuntament mitjançant un document que ho acreditate, que consta en l'annex III de la present ordre.  
  
Article 5. Criteris de valoració  
Les ajudes es concediran d'acord amb els principis de publicitat, concurrència i objectivitat, i es tramitaran a través del procediment de concurrència competitiva.  
Per la naturalesa d'aquestes no pot establir-se un altre criteri de prelació que no siga el temporal, a causa de la urgència a solucionar la situació d'emergència social dels destinataris finals de les ajudes, i es prioritzarà el moment exacte de la presentació de la sol·licitud (dia, hora i minut).  
  
Article 6. Període de cobertura de les ajudes  
Podran ser objecte de les ajudes regulades en la present ordre les rendes de lloguer meritades des de l'1 gener de 2016 fins al 31 de desembre de 2016.  
No es concediran subvencions per a atendre el pagament de lloguers meritats amb anterioritat a l'1 de gener de 2016.  
  
Article 7. Termini de resolució i notificació i fi de la via administrativa  
  
1. El termini màxim per a resoldre i notificar la resolució, que posarà fi a la via administrativa, serà de sis mesos, comptadors des de l'endemà de la data de publicació de la present ordre en el Diari Oficial de la Comunitat Valenciana. Transcorregut aquest termini sense que s'haja dictat i notificat resolució expressa, es podrà considerar desestimada la sol·licitud.  
2. Contra la resolució de les sol·licituds de les ajudes, que posarà fi a la via administrativa, es podrà interposar recurs potestatiu de reposició davant de la consellera competent en matèria d'habitatge, en el termini d'un mes, comptador des de l'endemà de la seua notificació, d'acord amb el que estableix la legislació vigent en matèria de procediment administratiu comú, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació, de conformitat amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 8. Document que s'ha d'adjuntar a la sol·licitud  
Els ajuntaments hauran d'aportar juntament amb la sol·licitud l'informe dels Serveis Socials municipals, que acredite la situació d'emergència social de les persones i/o unitats de convivència per a les quals se sol·liciten les ajudes.  
La presentació i acreditació del document indicat en el paràgraf anterior es realitzarà mitjançant l'imprés normalitzat a l'efecte que consta en l'annex III de la present ordre, que serà emplenat pel mateix ajuntament utilitzant mitjans electrònics que seran facilitats pels servidors d'informació de la Generalitat i, si és el cas, mitjançant còpies digitalitzades que garantisquen la fidelitat de l'original sota la responsabilitat de l'ajuntament sol·licitant.  
  
Article 9. Mitjà de notificació o publicació  
Una vegada resolta per la directora general d'Habitatge, Rehabilitació i Regeneració Urbana la concessió i, si és el cas, desestimació de les sol·licituds presentades es publicarà la resolució corresponent en el Diari Oficial de la Comunitat Valenciana, així com la notificació individual als ajuntaments corresponents.  
  
  
DISPOSICIÓ ADDICIONAL  
  
Única. Instruccions i interpretacions  
La directora general competent en matèria d'habitatge queda facultada per a dictar totes les instruccions, resolucions i interpretacions que siguen necessàries per al desplegament i aplicació de la present ordre.  
  
  
  
DISPOSICIONS FINALS  
  
Primera. Normativa aplicable  
A més del que estableix aquesta ordre, seran aplicables la Llei 38/2003, de 17 de novembre, General de Subvencions; la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; la Llei de Pressupostos de la Generalitat per a l'exercici 2016 i següents, i la resta de normativa de preceptiva aplicació.  
  
Segona. Règim de recursos  
Contra aquesta ordre d'aprovació de convocatòria, que posa fi a la via administrativa, es podrà interposar recurs contenciós administratiu, en el termini de dos mesos, comptadors des de l'endemà de la publicació, davant del Tribunal Superior de Justícia de la Comunitat Valenciana, de conformitat amb el que disposen la legislació vigent en matèria de procediment administratiu comú, així com els articles 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, podrà interposar-se potestativament recurs de reposició davant del mateix òrgan que va dictar l'acte contra el qual es recorre, en el termini d'un mes, comptador des de l'endemà de la publicació, o qualsevol altre recurs que considere procedent per a la defensa dels seus interessos.  
  
Tercera. Entrada en vigor  
Aquesta ordre entrarà en vigor l??endemà de ser publicada en el Diari Oficial de la Comunitat Valenciana.  
  
València, 3 d'agost de 2016   
  
La consellera d'Habitatge, Obres Públiques  
i Vertebració del Territori  
MARÍA JOSÉ SALVADOR RUBERT  
  
  
ANNEX I  
Bases reguladores per a la concessió de subvencions per a atendre  
el pagament del lloguer en situacions d'emergència social  
  
Primera. Objecte  
Les presents bases reguladores tenen per objecte establir el procediment per a la concessió de subvencions als ajuntaments, mitjançant concurrència competitiva, per a contribuir al pagament del lloguer a persones físiques o unitats de convivència que es troben en situació d'emergència social i tinguen dificultats per a afrontar el pagament del lloguer, excloses les arrendatàries d'habitatges socials propietat de l'Entitat d'Infraestructures de la Generalitat.   
  
Segona. Destinataris de les ajudes   
1. Seran destinataris de les ajudes les persones o unitats de convivència que siguen reconegudes en situació d'emergència social per part dels òrgans corresponents dels ajuntaments.  
Als efectes de la present ordre es consideren persones i unitats de convivència en situació d'emergència social les reconegudes d'aquesta manera mitjançant l'informe dels Serveis Socials municipals, aplicant els criteris següent:  
a) Que la persona o membres de la unitat de convivència no disposen de recursos o ingressos suficients per a afrontar les despeses derivades del lloguer.  
b) Que la renda per capita anual de la persona o dels membres de la unitat de convivència, no excedisca una vegada l'Indicador Públic de Renda d'Efectes Múltiples (IPREM), en còmput anual de catorze pagues.  
2. Els ajuntaments destinaran les ajudes a persones o unitats de convivència que es troben en situació d'emergència social i tinguen dificultats per a atendre el pagament del lloguer.  
  
Tercera. Sol·licituds  
1. El termini per a la presentació de sol·licituds serà el que s'establisca en la convocatòria. La presentació de la sol·licitud de l'ajuda presumeix l'acceptació incondicionada de les bases reguladores contingudes en la present ordre i de les condicions, requisits i obligacions que aquesta conté.  
2. Juntament amb la sol·licitud s'aportarà l'informe dels Serveis Socials municipals de l'ajuntament, que consta en l'annex III de la present ordre, que acredite la situació d'emergència social de les persones i/o unitats de convivència per a les quals se sol·liciten les ajudes i la dificultat d'atendre el pagament del lloguer.  
3. Els ajuntaments podran formalitzar, dins del termini de presentació establit, una o diverses sol·licituds, sempre que en aquestes no apareguen repetits els destinataris de les ajudes.  
  
Quarta. Import de l'ajuda  
1. La quantia serà del 50 per 100 de la renda de lloguer mensual realment abonada en el període de cobertura de la convocatòria.  
2. Les ajudes regulades en la present ordre són inembargables i tenen caràcter finalista, i han de destinar-se exclusivament a l'objecte per al qual han sigut concedides.  
  
Cinquena. Criteris de valoració de les sol·licituds  
1. Les ajudes es concediran d'acord amb els principis de publicitat, concurrència i objectivitat, i es tramitaran a través del procediment de concurrència competitiva.  
Per la naturalesa d'aquestes no pot establir-se un altre criteri de prelació que no siga el temporal, a causa de la urgència a solucionar la situació d'emergència social dels destinataris finals de les ajudes, i es prioritzarà el moment exacte de la presentació de la sol·licitud (dia, hora i minut).  
  
Sisena. Límits de rendes  
1. No podran ser objecte d'ajuda els titulars de contractes d'arrendament d'habitatge la renda dels quals supere els límits de la taula següent:  
  
Zona Import anual Import mensual  
ATPMS A-1: València 6.000 - 500 -  
ATPMS A-2: Alacant  
i Castelló de la Plana 5.400 - 450 -  
ATPMS B 5.400 - 450 -  
ATPMS C-1 I C-2 4.800 - 400 -  
ZONA A 4.200 - 350 -  
  
  
ATPMS: Àmbit Territorial de Preu Màxim Superior.  
  
2. La situació dels municipis en cada ATPMS es consigna en l'annex II de la present ordre.  
  
Setena. Tramitació i resolució del procediment i abonament de les ajudes  
1. La directora general competent en matèria d'habitatge, per delegació de la consellera competent en matèria d'habitatge, que mitjançant la present ordre li atorga, resoldrà sobre l'ajuda sol·licitada, a proposta d'un òrgan col·legiat que es reunirà amb una periodicitat mínima de quinze dies, a partir de la publicació de la present ordre, durant la vigència del termini de presentació de sol·licituds establit en la convocatòria. L'atorgament de les ajudes estarà condicionat, en tot cas, a l'existència en els pressupostos de l'exercici econòmic 2016 de crèdit adequat i suficient.  
L'òrgan col·legiat esmentat estarà integrat per les persones titulars de la Subdirecció General d'Habitatge i Regeneració Urbana, Direcció del Servei de Planificació Econòmica i Regeneració Urbana, Direcció del Servei de Coordinació d'Habitatge, i direccions dels servicis territorials competents en matèria d'habitatge d'Alacant, Castelló i València.  
  
La tramitació dels expedients correspondrà als serveis territorials competents en matèria d'habitatge, en el seu àmbit d'actuació.  
2. La directora general competent en matèria d'habitatge podrà designar un suplent, en cas d'impossibilitat d'assistència d'algun membre de l'òrgan col·legiat.  
3. El termini màxim per a resoldre serà de sis mesos, comptadors des de l'endemà de la publicació de la convocatòria de les ajudes regulades en les presents bases. Una vegada haja transcorregut aquest sense que el sol·licitant haja rebut notificació de la concessió de l'ajuda sol·licitada podrà entendre-la desestimada per silenci administratiu.  
4. L'abonament de les ajudes el realitzaran els ajuntaments a la part arrendadora de l'habitatge.  
  
Huitena. Pagaments anticipats: règim d'abonament i reintegrament de subvencions  
1. Es podran concedir pagaments anticipats de les subvencions als ajuntaments, en els termes i condicions establides en l'article 171 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. La bestreta podrà ser de fins al 30 per 100 de l'import de les subvencions a percebre per cada ajuntament i aquests estan exonerats de formalitzar aval o garantia de l'import de la bestreta.  
3. En el supòsit de no justificar el compliment de la finalitat per a la qual es van concedir les subvencions, mitjançant document justificatiu del pagament de rendes en concepte de lloguer, s'iniciarà el procediment de reintegrament de les subvencions, d'acord amb el que estableix l'article 171 de l'esmentada Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
  
Novena. Incompatibilitat d'ajudes  
Les ajudes de lloguer regulades en la present ordre són incompatibles amb altres ajudes al lloguer que puga concedir qualssevol altres administracions, excepte amb les establides en l'Ordre 3/2015, de 23 de desembre, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores per a la concessió de subvencions per a evitar la pobresa energètica en llars en risc d'exclusió social i la pèrdua de l'habitatge per no poder atendre el pagament del lloguer, i s'efectua la seua convocatòria.  
  
Deu. Obligacions i responsabilitats dels ajuntaments  
Els ajuntaments queden obligats a:  
1. Comprovar fefaentment que la persona o unitat de convivència destinatària de les ajudes:  
- Mantenen la residència habitual i permanent en l'habitatge objecte d'ajuda.  
- No són titulars del ple domini o usdefruit de cap habitatge a Espanya, llevat que senttitulars d'un habitatge acrediten la no-disponibilitat de l'habitatge per causa de separació o divorci, o no poden habitar-lo per qualsevol altra causa aliena a la seua voluntat.  
- No tenen parentiu en primer o segon grau de consanguinitat o d'afinitat amb la persona arrendadora de l'habitatge.  
- No són socis o partícips de la persona física o jurídica que actue com a part arrendadora.  
2. Presentar memòria justificativa de la destinació efectiva de les ajudes.  
3. Facilitar qualsevol document o informació que la Direcció General d'Habitatge, Rehabilitació i Regeneració Urbana considere necessari per al control del compliment dels fins previstos.  
4. Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes i subvencions concedides.  
5. Comunicar l'obtenció per als mateixos sol·licitants d'altres subvencions o ajudes per a la mateixa finalitat, procedents de qualsevol administració o ens públic o privat, nacional o internacional.  
6. Informar de les circumstàncies que puguen donar lloc a la modificació de la resolució si es produeix una variació de les condicions tingudes en compte per a la concessió de la subvenció.  
7. Justificar, en el termini màxim de tres mesos des de la finalització del període de cobertura de les ajudes, el compliment de la finalitat per a la qual es van concedir aquestes, mitjançant certificat de l'interventor o secretari de l'ajuntament justificatiu del pagament de rendes en concepte de lloguer, que inclourà la relació de la persona sol·licitant o de les persones sol·licitants, amb la quantificació detallada de l'import de la subvenció que se sol·licita, indicant la que correspon a cada una de les persones o unitats de convivència i el període temporal màxim que poden obtindre l'ajuda.  
8. Complir les obligacions de transparència establides en la legislació bàsica.  
  
Onze. Control i revocació de les subvencions  
1. La Generalitat podrà comprovar, pels mitjans que considere més adequats, el compliment de les obligacions inherents a l'atorgament de les ajudes. L'incompliment d'aquestes obligacions o la comprovació de la falsedat de les dades aportades a l'expedient donarà lloc a la revocació de la subvenció concedida i a la devolució de les quanties atorgades, que meritaran els corresponents interessos de demora.  
  
2. En qualsevol cas, serà aplicable el que disposen en matèria de control financer i infraccions i sancions administratives en la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i la Llei 38/2003, de 17 de novembre, General de Subvencions.


Còpia Permalink ELI